**ΠΑΡΑΡΤΗΜΑ 4**



|  |
| --- |
| **ΕΚΘΕΣΗ**  **ΚΙΝΔΥΝΩΝ** |

**ΑΡΧΗ ΑΝΑΠΤΥΞΗΣ ΑΝΘΡΩΠΙΝΟΥ ΔΥΝΑΜΙΚΟΥ ΚΥΠΡΟΥ**

**ΙΟΥΛΙΟΣ 2021**

****

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΕΙΣΑΓΩΓΗ 3](#_Toc76368963)

[2. ΚΑΤΑΓΡΑΦΗ ΤΗΣ ΕΠΙΧΕΙΡΗΣΙΑΚΗΣ ΔΡΑΣΤΗΡΙΟΤΗΤΑΣ 4](#_Toc76368964)

[2.1. Η αποστολή, το όραμα, οι αξίες και οι στρατηγικές επιδιώξεις 4](#_Toc76368965)

[2.2. Το περιβάλλον της ΑνΑΔ 5](#_Toc76368966)

[2.2.1. Πανδημία του κορωνοϊού 6](#_Toc76368967)

[2.2.2. Περιβάλλον στο εξωτερικό 7](#_Toc76368968)

[2.2.3. Περιβάλλον στην Κύπρο 8](#_Toc76368969)

[2.3. Στόχοι της ΑνΑΔ για την περίοδο 2021-2023 9](#_Toc76368970)

[3. ΠΡΟΣΔΙΟΡΙΣΜΟΣ ΤΩΝ ΚΙΝΔΥΝΩΝ 11](#_Toc76368971)

[3.1. Αξιολόγηση των κινδύνων 12](#_Toc76368972)

[4. ΔΙΑΓΝΩΣΗ ΚΑΙ ΑΠΟΤΙΜΗΣΗ ΤΩΝ ΚΙΝΔΥΝΩΝ 14](#_Toc76368973)

[4.1. Σύνοψη 14](#_Toc76368974)

[4.2. Ανάλυση των κινδύνων 15](#_Toc76368975)

[4.2.1. Κίνδυνοι που προκύπτουν από τη συνεχιζόμενη υποστελέχωση του Οργανισμού 15](#_Toc76368976)

[4.2.2. Κίνδυνοι που σχετίζονται με απαιτήσεις που οδηγούν σε πολύπλοκες διαδικασίες και γραφειοκρατία 16](#_Toc76368977)

[4.2.3. Κίνδυνοι που σχετίζονται με απρόβλεπτα γεγονότα που επηρεάζουν την υλοποίηση των δραστηριοτήτων της ΑνΑΔ 16](#_Toc76368978)

[4.2.4. Κίνδυνοι που σχετίζονται με την καθυστέρηση στη λειτουργία υφιστάμενων και στην ανάπτυξη νέων Σχεδίων της ΑνΑΔ στο Σύστημα «Ερμής» 17](#_Toc76368979)

[ΠΑΡΑΡΤΗΜΑ](#_Toc76368980)

[Εντοπισμός, Αξιολόγηση και Μέτρα Μετριασμού Κινδύνων 18](#_Toc76368981)

# **1. ΕΙΣΑΓΩΓΗ**

Σύμφωνα με την Απόφαση του Υπουργικού Συμβουλίου με αριθμό 87.226 και ημερομηνία 9 Απριλίου 2019 (στο εξής «Απόφαση»), με την οποία επεκτείνεται η μεταρρύθμιση της Διαχείρισης των Δημόσιων Οικονομικών[[1]](#footnote-1) και στις οντότητες της Γενικής Κυβέρνησης, των Κρατικών Επιχειρήσεων και των Κρατικών Οργανισμών,[[2]](#footnote-2) η κάθε οντότητα πρέπει να ετοιμάζει, μεταξύ άλλων, και Έκθεση Κινδύνων, η οποία να περιλαμβάνει την αναγνώριση, την αξιολόγηση, τον τρόπο χειρισμού των κινδύνων, το χρονοδιάγραμμα μείωσης ή εξάλειψής τους, καθώς και την εκτίμηση των αποτελεσμάτων που θα προκύψουν μετά από τη λήψη μέτρων.

Με βάση την Απόφαση, η Αρχή Ανάπτυξης Ανθρώπινου Δυναμικού Κύπρου (ΑνΑΔ) ετοιμάζει σε ετήσια βάση Έκθεση Κινδύνων, η οποία αφού εγκριθεί από το Διοικητικό Συμβούλιο της ΑνΑΔ, διαβιβάζεται για ενημέρωση στον Υπουργό Εργασίας, Πρόνοιας και Κοινωνικών Ασφαλίσεων και τον Υπουργό Οικονομικών. Η Έκθεση Κινδύνων υποβάλλεται στο Υπουργικό Συμβούλιο μία φορά τον χρόνο, εντός του δεύτερου τετράμηνου, για ενημέρωση ή ακόμη και για υιοθέτηση μέτρων, αν απαιτείται.

Σημειώνεται ότι, η διαχείριση και η εποπτεία των κινδύνων αποτελεί μία από τις έξι Αρχές Διακυβέρνησης που περιλαμβάνονται στον Κώδικα Δημόσιας Διακυβέρνησης (στο εξής «Κώδικας»), ο οποίος εγκρίθηκε από το Υπουργικό Συμβούλιο με την Απόφασή του με αριθμό 87.869 και ημερομηνία 25 Ιουλίου 2019. Συγκεκριμένα, η τέταρτη Αρχή Δημόσιας Διακυβέρνησης «Εποπτεία Κινδύνων και Εσωτερικού Ελέγχου» απαιτεί από το Διοικητικό Συμβούλιο όπως διασφαλίζει ότι η διαχείριση των κινδύνων γίνεται με τρόπο που να στηρίζεται ο καθορισμός και η επίτευξη της στρατηγικής του Οργανισμού. Το Διοικητικό Συμβούλιο της ΑνΑΔ, κατά την 673η συνεδρία του της 17ης Νοεμβρίου 2020, αφού μελέτησε το ερωτηματολόγιο Ελέγχου Συμμόρφωσης με τον Κώδικα, αποφάσισε να εξουσιοδοτήσει τη Διεύθυνση να αποστείλει βεβαίωση στο Υπουργείο Εργασίας, Πρόνοιας και Κοινωνικών Ασφαλίσεων (ΥΕΠΚΑ) για τη συμμόρφωση της ΑνΑΔ με τις πρόνοιες του Κώδικα.

Στο πλαίσιο των πιο πάνω έχει συνταχθεί η παρούσα Έκθεση Κινδύνων, στην οποία παρουσιάζονται οι κύριες λειτουργίες και δραστηριότητες της ΑνΑΔ, καθώς και η εκτίμηση των κινδύνων που τις αφορούν, είτε αυτοί προέρχονται από το εξωτερικό, είτε από το εσωτερικό περιβάλλον.

Η μεθοδολογία που ακολουθήθηκε για τη σύνταξη της Έκθεσης περιλάμβανε τα εξής στάδια:

**Προσδιορισμός των κινδύνων**

**Καταγραφή της επιχειρησιακής δραστηριότητας της ΑνΑΔ**

**Διάγνωση και αποτίμηση των κινδύνων**

Η ΑνΑΔ λειτουργεί μέσα σε ένα ταχέως μεταβαλλόμενο περιβάλλον, το οποίο επηρεάζεται από ένα ευρύ φάσμα παραγόντων, περιλαμβανομένης της κυπριακής και της ευρωπαϊκής νομοθεσίας, των συνθηκών που επικρατούν στην κυπριακή οικονομία και αγορά, την κοινωνική και οικονομική πολιτική του Κράτους, τις αναδυόμενες ανάγκες των επιχειρήσεων και των κοινωνικών εταίρων, την εξέλιξη της τεχνολογίας, τον αυξανόμενο κύκλο εργασιών της και τη συνεχή εναλλαγή ευθυνών του προσωπικού. Αυτό το περιβάλλον έχει ως αποτέλεσμα την αύξηση και συνεχή μεταβολή των κινδύνων σε όλες τις δραστηριότητες και λειτουργίες της ΑνΑΔ.

# **2. ΚΑΤΑΓΡΑΦΗ ΤΗΣ ΕΠΙΧΕΙΡΗΣΙΑΚΗΣ ΔΡΑΣΤΗΡΙΟΤΗΤΑΣ**

## **2.1. Η αποστολή, το όραμα, οι αξίες και οι στρατηγικές επιδιώξεις**

**Η ΑνΑΔ είναι οργανισμός δημοσίου δικαίου** που ιδρύθηκε με τον Νόμο Αρ. 21 του 1974 με την ονομασία Αρχή Βιομηχανικής Καταρτίσεως Κύπρου. Την 1η Νοεμβρίου 1999 τέθηκε σε ισχύ ο περί Ανάπτυξης Ανθρώπινου Δυναμικού Νόμος [Αρ. 125 (Ι) του 1999]. Η ΑνΑΔ αναφέρεται στην Κυβέρνηση μέσω του αρμόδιου Υπουργού που, με βάση τον πιο πάνω νόμο, είναι ο Υπουργός Εργασίας, Πρόνοιας και Κοινωνικών Ασφαλίσεων. Διοικείται από 13μελές Διοικητικό Συμβούλιο με τριμερή χαρακτήρα, στο οποίο συμμετέχουν εκπρόσωποι της Κυβέρνησης, των Εργοδοτικών και των Εργατικών Οργανώσεων.

Για την εκπλήρωση της αποστολής και την άσκηση των αρμοδιοτήτων και εξουσιών της ΑνΑΔ, λειτουργεί το Ταμείο Ανάπτυξης Ανθρώπινου Δυναμικού. Κάθε εργοδότης υποχρεούται να καταβάλλει στο Ταμείο τέλος που δεν θα υπερβαίνει το 1% των καταβλητέων απολαβών σε κάθε έναν από τους εργοδοτουμένους του, όπως κάθε φορά θα καθορίζεται. Το τέλος καθορίστηκε μέσω σχετικών κανονισμών στο 0,5%.

**Αποστολή της ΑνΑΔ είναι η δημιουργία των προϋποθέσεων για προγραμματισμένη και συστηματική κατάρτιση και ανάπτυξη του ανθρώπινου δυναμικού της Κύπρου, σε όλα τα επίπεδα και σε όλους τους τομείς[[3]](#footnote-3), για την ικανοποίηση των αναγκών της οικονομίας μέσα στα πλαίσια της κοινωνικής και οικονομικής πολιτικής του κράτους.**

**Όραμα της ΑνΑΔ είναι ο συνεχής εμπλουτισμός του ανθρώπινου δυναμικού της Κύπρου με τις κατάλληλες γνώσεις και δεξιότητες ώστε να ανταποκρίνεται αποτελεσματικά στις διαρκώς μεταβαλλόμενες συνθήκες της οικονομίας και της αγοράς εργασίας και να συμβάλλει στην ενίσχυση της ανταγωνιστικότητας και την επαύξηση της παραγωγικότητας των επιχειρήσεων/ οργανισμών.**

Η επίτευξη της αποστολής της ΑνΑΔ βασίζεται στον καθορισμό στρατηγικών επιδιώξεων, τη διαμόρφωση στόχων και τον σχεδιασμό και την υλοποίηση δραστηριοτήτων, οι οποίες εδράζονται στις ακόλουθες **θεμελιώδεις αξίες**:


1. Συνέπεια στην εξυπηρέτηση των επιχειρήσεων/οργανισμών, των συνεργατών και των πολιτών.
2. Αντικειμενικότητα και διαφάνεια στις διαδικασίες λήψης αποφάσεων.
3. Παροχή βέλτιστης ποιότητας υπηρεσιών προς τους συνεργάτες και πολίτες.
4. Απολογισμός και λογοδοσία για τη δραστηριοποίηση και τις παρεμβάσεις της ΑνΑΔ.
5. Αποτελεσματικότητα για την αποδοτικότερη διαχείριση των ανθρώπινων και οικονομικών πόρων του Οργανισμού.
6. Συνεχής ανάπτυξη του προσωπικού του Οργανισμού.

Οι **στρατηγικές επιδιώξεις της ΑνΑΔ**, με σκοπό την επιτέλεση του ρόλου και της αποστολής της, είναι οι ακόλουθες:

* **Αναβάθμιση του ανθρώπινου δυναμικού του τόπου** με τη συνεχή και διά βίου μάθηση των απασχολουμένων, των ανέργων και του αδρανούς δυναμικού, με έμφαση στους νέους, στα άτομα μεγαλύτερης ηλικίας και χαμηλής εξειδίκευσης και στους μακροχρόνια άνεργους.
* **Βελτίωση της παραγωγικότητας, ενίσχυση της ανταγωνιστικότητας και ανάπτυξη της ανθεκτικότητας των κυπριακών επιχειρήσεων** μέσα από τη βελτίωση της προσαρμοστικότητας και την καλύτερη αξιοποίηση του ανθρώπινου δυναμικού τους.
* **Ενίσχυση της διασφάλισης της ποιότητας και αποτελεσματικότητας του συστήματος κατάρτισης και ανάπτυξης** του ανθρώπινου δυναμικού μέσα από την αξιολόγηση και πιστοποίηση της παρεχόμενης κατάρτισης, την ενίσχυση των συστημάτων και διαδικασιών ελέγχου καθώς και των γνώσεων, δεξιοτήτων και επαγγελματικών προσόντων του ανθρώπινου δυναμικού του τόπου.

## **2.2. Το περιβάλλον της ΑνΑΔ**

Το περιβάλλον στο οποίο δραστηριοποιείται η ΑνΑΔ παρουσιάζει σημαντικές αλλαγές ως αποτέλεσμα των διεθνών οικονομικών εξελίξεων αλλά και των αλλαγών στον οικονομικό και κοινωνικό ιστό της Κύπρου ως απόρροια της πανδημίας του κορωνοϊού SARS-CoV-2 (στο εξής «κορωνοϊός»), καθώς και της πρόσφατης οικονομικής κρίσης. Παράλληλα, στο διεθνές, το ευρωπαϊκό και ως συνέπεια το εθνικό περιβάλλον, εξακολουθεί να παρουσιάζεται διαρκώς εντεινόμενος ανταγωνισμός, απόρροια της παγκοσμιοποίησης, της φιλελευθεροποίησης και της μείωσης του προστατευτισμού.



Το κεφάλαιο αυτό αναλύει το περιβάλλον, τόσο στο επίπεδο της Ευρωπαϊκής Ένωσης (ΕΕ) όσο και σε εθνικό επίπεδο, το οποίο αναπόφευκτα επηρεάζει τη δραστηριοποίηση της ΑνΑΔ.

### 2.2.1. Πανδημία του κορωνοϊού

Η εξάπλωση της πανδημίας του κορωνοϊού σε ολόκληρο τον κόσμο, είχε σημαντικές αρνητικές επιπτώσεις στην οικονομία και κοινωνία της Κύπρου, με την επιβολή αυστηρών περιορισμών στην κοινωνική και επιχειρηματική δραστηριότητα. Οι επιπτώσεις αυτές επηρέασαν ολόκληρο το φάσμα της κυπριακής οικονομίας περιλαμβανομένης και της δραστηριοποίησης της ΑνΑΔ. H ΑνΑΔ έλαβε αποφάσεις και προχώρησε σε ενέργειες ώστε να διασφαλίσει την απρόσκοπτη λειτουργία της και να συμβάλει στην απάμβλυνση των επιπτώσεων της πανδημίας στην οικονομία και την αγορά εργασίας.

Το Διοικητικό Συμβούλιο, κατά την 659η συνεδρία του της 13ης Μαρτίου 2020, αποφάσισε τη λήψη μέτρων στο πλαίσιο της προσπάθειας για την παρεμπόδιση της εξάπλωσης του κορωνοϊού, καθώς και για τον χειρισμό των προβλημάτων που δημιούργησε ο κορωνοϊός στα Κέντρα Επαγγελματικής Κατάρτισης (στο εξής «ΚΕΚ») και τις επιχειρήσεις, στο πλαίσιο της συνεργασίας τους με την ΑνΑΔ, καθώς και στους συμμετέχοντες στα Σχέδια και Συστήματα της ΑνΑΔ. Στη βάση της απόφασης του Διοικητικού Συμβουλίου υλοποιήθηκαν τα ακόλουθα:

(α) Υιοθέτηση ειδικών ρυθμίσεων και επίδειξη της μέγιστης δυνατής ευελιξίας ώστε να διευκολύνονται οι διοργανωτές των προγραμμάτων κατάρτισης στον χειρισμό θεμάτων όπως είναι η χρονική μετατόπιση, αναβολή, ακύρωση και διακοπή προγραμμάτων κατάρτισης και η μείωση του αριθμού των συμμετεχόντων.

(β) Παροχή της δυνατότητας στους οργανωτές προγραμμάτων κατάρτισης να αξιοποιήσουν και υιοθετήσουν μεθόδους εξ αποστάσεως ηλεκτρονικής μάθησης για την εφαρμογή προγραμμάτων κατάρτισης από τις 26 Μαρτίου 2020.

(γ) Εισαγωγή ειδικών ρυθμίσεων για τα Πολυεπιχειρησιακά Προγράμματα Κατάρτισης για το Β’ Εξάμηνο του 2020 και για τις χρονικές προθεσμίες έγκρισης προγραμμάτων κατάρτισης σε συγκεκριμένους θεματικούς τομείς, όπως είναι τα θέματα πρώτων βοηθειών και ασφάλειας και υγείας με στόχο την όσο το δυνατό γρηγορότερη προσαρμογή των επιχειρήσεων στα νέα δεδομένα που δημιούργησε η πανδημία του κορωνοϊού.

(δ) Εισαγωγή ειδικών ρυθμίσεων σχετικά με τη συμμετοχή επιχειρήσεων σε Σχέδια της ΑνΑΔ την περίοδο για την οποία εντάχθηκαν σε Ειδικά Σχέδια του ΥΕΠΚΑ για αντιμετώπιση των επιπτώσεων από την πανδημία του κορωνοϊού.

(ε) Επέκταση της προθεσμίας παραλαβής αιτήσεων για καταβολή επιχορήγησης από έξι σε εννέα μήνες.

(στ) Έκδοση του εγγράφου «Πρωτόκολλο Ασφάλειας και Υγείας σε Δραστηριότητες Κατάρτισης και Αξιολόγησης Επαγγελματικών Προσόντων», το οποίο έχει τύχει του ελέγχου και της έγκρισης του Υπουργείου Υγείας σε ό,τι αφορά στα μέτρα προφύλαξης από τον κορωνοϊό.

(ζ) Υλοποίηση εκ μέρους του ΥΕΠΚΑ δύο νέων Σχεδίων, του «Ειδικού Σχεδίου Επαγγελματικής Κατάρτισης Ανέργων σε Οργανισμούς του Δημόσιου και Ευρύτερου Δημόσιου Τομέα, Αρχές Τοπικής Αυτοδιοίκησης, Μη Κυβερνητικούς Οργανισμούς και Ιδρύματα Μη Κερδοσκοπικού Χαρακτήρα» και του «Ειδικού Σχεδίου Κατάρτισης Εργοδοτουμένων σε Ορισμένους Οικονομικούς Τομείς που Έχουν Επηρεαστεί από την Πανδημία».

(η) Παρακολούθηση και εφαρμογή όλων των διαταγμάτων και οδηγιών των αρμόδιων υπηρεσιών του κράτους, όπως είναι το Υπουργείο Υγείας, το Υπουργείο Οικονομικών, καθώς και το Υπουργείο Εργασίας, Πρόνοιας και Κοινωνικών Ασφαλίσεων.

Με βάση το Πρόγραμμα Σταθερότητας 2021-2024 του Υπουργείου Οικονομικών, το οποίο εκδόθηκε τον Απρίλιο 2021, ο αναμενόμενος ρυθμός ανάπτυξης της κυπριακής οικονομίας για το 2021 είναι 3,6%, ενώ ο ρυθμός ανάπτυξης για το 2022, 2023 και 2024 αναμένεται να κυμανθεί στο 3,8%, 3,2% και 2,8%, αντίστοιχα. Η ανεργία εκτιμάται ότι θα μειωθεί κατά το 2021 στο 7,2%, ενώ κατά τα έτη 2022, 2023 και 2024 αναμένεται να κυμανθεί στο 6,7%, 6% και 5,5% αντίστοιχα.

Το Διοικητικό Συμβούλιο έχει εξετάσει τις ιδιαίτερες συνθήκες που θα μπορούσαν να έχουν σημαντικό αντίκτυπο στις επιχειρηματικές δραστηριότητες και τους κινδύνους στους οποίους εκτίθεται η ΑνΑΔ και έχει καταλήξει στο συμπέρασμα ότι **οι κυριότερες επιπτώσεις στη ΑνΑΔ ενδέχεται να προκύψουν από ενδεχόμενη παρατεταμένη μείωση στις εισπράξεις του Τέλους Ανάπτυξης Ανθρώπινου Δυναμικού**, που είναι η βασική πηγή εισοδήματος της ΑνΑΔ, με συνεπαγόμενη επίδραση στη μελλοντική χρηματοοικονομική επίδοση, τις ταμειακές ροές και την χρηματοοικονομική θέση της ΑνΑΔ.

Έχει γίνει εκτίμηση της επίδρασης των επιπτώσεων της πανδημίας στις εισπράξεις Τέλους, λαμβάνοντας υπόψη τον εκτιμώμενο ρυθμό ανάπτυξης της οικονομίας. **Από την ανάλυση αυτή εκτιμάται ότι η ΑνΑΔ μπορεί να ανταπεξέλθει στις υποχρεώσεις της.**

### 2.2.2. Περιβάλλον στο εξωτερικό

Η Κύπρος, ως μέλος της Ευρωπαϊκής Ένωσης (ΕΕ), αποτελεί οργανικό μέρος μιας ευρύτερης πολιτικής και οικονομικής οντότητας και έχει να αντιμετωπίσει τις προκλήσεις και να αξιοποιήσει τα πλεονεκτήματα. Η αντιμετώπιση των προκλήσεων επιβάλλει την υιοθέτηση πολιτικών, οι οποίες θα ανταποκρίνονται στις ιδιαίτερες οικονομικές και πολιτικές συνθήκες της Κυπριακής Δημοκρατίας, αφού συνεκτιμούν τους γενικότερους στόχους της ΕΕ, τις κατευθύνσεις και τις πολιτικές που αυτή διαμορφώνει.

Οι αποφάσεις πολιτικής που λαμβάνονται σε ευρωπαϊκό επίπεδο διαμορφώνουν το ευρωπαϊκό περιβάλλον μέσα στο οποίο η ΑνΑΔ είναι υποχρεωμένη να προσαρμόζεται και να δραστηριοποιείται για επιτέλεση του ρόλου και της αποστολής της. Βασικούς προσδιοριστικούς παράγοντες του περιβάλλοντος στην ΕΕ για την ΑνΑΔ αποτελούν οι λαμβανόμενες αποφάσεις στα ακόλουθα πεδία πολιτικής:

* Νέα Ατζέντα Δεξιοτήτων για την Ευρώπη
* Πολιτική Συνοχής της Ευρωπαϊκής Ένωσης
* Ευρωπαϊκό Πρόγραμμα «Erasmus+»
* Ευρωπαϊκή Πράσινη Συμφωνία
* Κανονισμός του Ευρωπαϊκού Κοινοβουλίου και του Συμβουλίου για τη θέσπιση του Μηχανισμού Ανάκαμψης και Ανθεκτικότητας
* Συμπεράσματα του Συμβουλίου Επανειδίκευση και αναβάθμιση δεξιοτήτων ως βάσεις για την αύξηση της βιωσιμότητας και της απασχολησιμότητας, στο πλαίσιο της στήριξης της οικονομικής ανάκαμψης και της κοινωνικής συνοχής
* Σύμφωνο για τις δεξιότητες (Pact for skills)
* Ευρωπαϊκό Θεματολόγιο Δεξιοτήτων
* Δήλωση του Osnabrück του 2020 σχετικά με την επαγγελματική εκπαίδευση και κατάρτιση ως καταλύτη ανάκαμψης και δίκαιης μετάβασης στην ψηφιακή και πράσινη οικονομία
* Έργο «Ψηφιακή Πυξίδα 2030: η ευρωπαϊκή οδός για την ψηφιακή δεκαετία»
* Ευρωπαϊκός Πυλώνας Κοινωνικών Δικαιωμάτων
* Σχέδιο Δράσης για τον «Ευρωπαϊκό Πυλώνα Κοινωνικών Δικαιωμάτων»
* Σύσταση ΕΕ Αποτελεσματική ενεργός στήριξη της απασχόλησης μετά την κρίση της νόσου COVID-19 (Σύσταση «Effective Active Support to Employment (EASE)»)
* Σύσταση του Συμβουλίου σχετικά με την επαγγελματική εκπαίδευση και κατάρτιση (ΕΕΚ) για βιώσιμη ανταγωνιστικότητα, κοινωνική δικαιοσύνη και ανθεκτικότητα
* Πρωτοβουλία για Επίτευξη του Ευρωπαϊκού Χώρου Εκπαίδευσης έως το 2025
* Στόχοι Βιώσιμης Ανάπτυξης της Ατζέντας 2030 (ΟΗΕ)

Το έτος 2021 είναι κομβικό για τη διαμόρφωση των πολιτικών και του προϋπολογισμού της ΕΕ για την προγραμματική περίοδο 2021 - 2027.

### 2.2.3. Περιβάλλον στην Κύπρο

Οι αποφάσεις πολιτικής που λαμβάνονται στην Κύπρο επηρεάζουν το περιβάλλον μέσα στο οποίο η ΑνΑΔ είναι υποχρεωμένη να προσαρμόζεται και να δραστηριοποιείται για επιτέλεση του ρόλου και της αποστολής της. Λαμβάνοντας σοβαρά υπόψη τις επιπτώσεις του κορωνοϊού στην οικονομία κατά το 2021, προτεραιότητα είναι η διατήρηση και ενίσχυση της δυναμικής που έχει αναπτυχθεί, με απώτερο στόχο τη διασφάλιση μιας βιώσιμης ανάπτυξης σε μεσοπρόθεσμο και μακροπρόθεσμο ορίζοντα.

Τα εθνικά έγγραφα τα οποία καθορίζουν και τους άξονες πολιτικής στους οποίους κινείται η ΑνΑΔ είναι τα ακόλουθα:

* Επιχειρησιακό Πρόγραμμα «Ανταγωνιστικότητα και Αειφόρος Ανάπτυξη» 2014-2020
* Επιχειρησιακό Πρόγραμμα «Απασχόληση, Ανθρώπινοι Πόροι και Κοινωνική Συνοχή» 2014-2020
* Πρόγραμμα Πολιτική Συνοχής «Θ.Αλ.Ε.Ι.Α» 2021-2027
* Εθνική Στρατηγική για τις Αποκεντρωμένες Τεχνολογίες (Blockchain)
* Εθνική Στρατηγική Τεχνητής Νοημοσύνης
* Στρατηγική Έξυπνης Εξειδίκευσης για την Κύπρο
* Εθνικό Πλαίσιο Στρατηγικής για Έρευνα και Καινοτομία 2019-2023
* Εθνική Στρατηγική για τη Νεολαία 2017-2022
* Εθνικό Μεταρρυθμιστικό Πρόγραμμα 2020 για τη Στρατηγική «Ευρώπη 2020»
* Ειδικές Ανά Χώρα Συστάσεις 2020 για την Κύπρο
* Έκθεση Παρακολούθησης της Εκπαίδευσης και της Κατάρτισης 2020 - Κύπρος
* Στρατηγικό Πλαίσιο Δημοσιονομικής Πολιτικής 2022-2024
* Νέα Βιομηχανική Πολιτική της Κύπρου 2019-2030
* Εθνικό Σχέδιο Δράσης για την Ενίσχυση της Κυκλικής Οικονομίας 2021-2027
* Εθνική Στρατηγική Τουρισμού 2020-2030
* Εθνική Στρατηγική για την Ανάπτυξη των Ορεινών Κοινοτήτων Τροόδους
* Πρόγραμμα Σταθερότητας 2021-2024
* Συμφωνία Εταιρικής Σχέσης 2021-2027
* Εθνικό Σχέδιο Ανάκαμψης και Ανθεκτικότητας 2021-2026
* Έκθεση Ανταγωνιστικότητας Κύπρου 2019

Σε αντιστοίχιση με το Ευρωπαϊκό επίπεδο, το έτος 2021 είναι κομβικό και σε εθνικό επίπεδο στη διαμόρφωση πολιτικών για την προγραμματική περίοδο 2021-2027.

## **2.3. Στόχοι της ΑνΑΔ για την περίοδο 2021-2023**

Με σκοπό την επίτευξη των στρατηγικών επιδιώξεών της, οι στόχοι της ΑνΑΔ για την περίοδο 2021-2023 είναι οι ακόλουθοι:

**Στόχος 1**: **Αποδοτική και αποτελεσματική λειτουργία της ΑνΑΔ**

Η αποτελεσματική λειτουργία της αγοράς κατάρτισης στην Κύπρο είναι στενά συνυφασμένη με την αποδοτική και αποτελεσματική λειτουργία της ΑνΑΔ και κατ’ επέκταση με την ύπαρξη κατάλληλων συστημάτων και μηχανισμών διακυβέρνησης. Οι σημαντικότερες δραστηριότητες που προωθούνται προς την κατεύθυνση υλοποίησης του στόχου αυτού είναι ο στρατηγικός σχεδιασμός, οι εργασίες εσωτερικού ελέγχου, η διαχείριση ανθρώπινου δυναμικού, η οικονομική διαχείριση, καθώς και η πληροφορική.

**Στόχος 2: Αναβάθμιση του ανθρώπινου δυναμικού**

Η αναβάθμιση του ανθρώπινου δυναμικού του τόπου αναμένεται να επιτευχθεί με την ένταξη των ανέργων και του αδρανούς δυναμικού στην απασχόληση καθώς και με τη δια βίου μάθηση των απασχολουμένων.

**Ένταξη των ανέργων και του αδρανούς δυναμικού στην απασχόληση**

Μέσα από τη δραστηριότητα αυτή, δίνεται προτεραιότητα σε δράσεις κατάρτισης για ενεργητική στήριξη της απασχόλησης και μείωση της ανεργίας. Η ΑνΑΔ, κατά την περίοδο 2021-2023, θα εφαρμόσει πολλαπλές μορφές δράσεων, μέσα από τα ακόλουθα Σχέδια:

* Σχέδιο Στελέχωσης Επιχειρήσεων με Αποφοίτους Τριτοβάθμιας Εκπαίδευσης
* Σχέδιο Κατάρτισης Μακροχρόνια Ανέργων σε Επιχειρήσεις/Οργανισμούς
* Ειδικό Σχέδιο Επαγγελματικής Κατάρτισης Ανέργων σε Οργανισμούς του Δημόσιου και ευρύτερου Δημόσιου τομέα, Αρχές Τοπικής Αυτοδιοίκησης, Μη Κυβερνητικούς Οργανισμούς και Ιδρύματα Μη Κερδοσκοπικού Χαρακτήρα
* Προγράμματα Κατάρτισης Ανέργων
* Πολυεπιχειρησιακά Προγράμματα Κατάρτισης – Συνήθη: Συμμετοχή Ανέργων

**Διά βίου μάθηση των απασχολουμένων**

Μέσα από τη διά βίου μάθηση των απασχολουμένων, δίνεται έμφαση στη συνεχή αναβάθμιση και εμπλουτισμό των γνώσεων και δεξιοτήτων των απασχολουμένων, ιδιαίτερα σε τομείς που παρουσιάζουν αυξημένες προοπτικές ανάπτυξης. Η ΑνΑΔ, κατά την περίοδο 2021-2023, θα εφαρμόσει πολλαπλές μορφές δράσεων, μέσα από τα ακόλουθα Σχέδια:

* Μονοεπιχειρησιακά Προγράμματα Κατάρτισης στην Κύπρο
* Μονοεπιχειρησιακά Προγράμματα Κατάρτισης στην Κύπρο (Κρατικές Ενισχύσεις)
* Μονοεπιχειρησιακά Προγράμματα Κατάρτισης στο Εξωτερικό
* Ειδικό Σχέδιο Κατάρτισης Εργοδοτουμένων σε Ορισμένους Οικονομικούς Τομείς που έχουν Επηρεαστεί από την Πανδημία
* Πολυεπιχειρησιακά Προγράμματα Κατάρτισης - Συνήθη
* Πολυεπιχειρησιακά Προγράμματα Κατάρτισης - Ζωτικής Σημασίας
* Προγράμματα Συνεχιζόμενης Κατάρτισης Συνδικαλιστικών Στελεχών
* Προγράμματα Κατάρτισης - Διοργάνωσης ΑνΑΔ
* Σχέδιο Αξιοποίησης των Εναλλακτικών Μορφών Μάθησης (Σχέδιο υπό ανάπτυξη)

**Στόχος 3: Διασφάλιση της ποιότητας του συστήματος κατάρτισης και ανάπτυξης του ανθρώπινου δυναμικού**

Η διασφάλιση της ποιότητας του συστήματος κατάρτισης και ανάπτυξης του ανθρώπινου δυναμικού θέτει ως προτεραιότητα την αποτελεσματική λειτουργία του «Συστήματος Επαγγελματικών Προσόντων» (ΣΕΠ) και του «Συστήματος Αξιολόγησης και Πιστοποίησης των Συντελεστών Παροχής Κατάρτισης», την ενίσχυση των υποδομών κατάρτισης καθώς και τη διασφάλιση της ποιότητας των προγραμμάτων κατάρτισης.

**Στόχος 4: Προώθηση της έρευνας και ανάπτυξης**

Η προώθηση της έρευνας και ανάπτυξης θα επιτευχθεί με τη διενέργεια προβλέψεων απασχόλησης και προσφοράς ανθρώπινου δυναμικού στην κυπριακή οικονομία, τις εκτιμήσεις των αναγκών απασχόλησης και κατάρτισης, την παρακολούθηση των τάσεων στην αγορά εργασίας καθώς και την αξιολόγηση των επιδράσεων των δραστηριοτήτων της ΑνΑΔ στην κυπριακή οικονομία.

# **3. ΠΡΟΣΔΙΟΡΙΣΜΟΣ ΤΩΝ ΚΙΝΔΥΝΩΝ**

***Κίνδυνος*** είναι το ενδεχόμενο να συμβεί ένα γεγονός το οποίο θα έχει αρνητική επίδραση στην επίτευξη των αντικειμενικών σκοπών ενός Οργανισμού. Ο κίνδυνος υπολογίζεται ως προς την επίδραση και την πιθανότητα εμφάνισής του. Οι κίνδυνοι αναλύονται ως εξής:

**Εσωτερικοί κίνδυνοι:**

Οι εσωτερικοί κίνδυνοι πηγάζουν από το εσωτερικό περιβάλλον του Οργανισμού και, συνήθως, μπορούν να αντιμετωπιστούν σε μεγάλο βαθμό με την κατάλληλη διαχείριση. Περιλαμβάνουν κυρίως κινδύνους Οικονομικούς, Μηχανογράφησης, Οργανωτικής Δομής και Στρατηγικής, και Ανθρώπινων Πόρων.

**Εξωτερικοί κίνδυνοι:**

Οι εξωτερικοί κίνδυνοι πηγάζουν από το εξωτερικό περιβάλλον του Οργανισμού. Ως εκ τούτου, είναι συνήθως πιο δύσκολα να τύχουν διαχείρισης, καθώς ο Οργανισμός έχει μειωμένες δυνατότητες επιρροής επάνω τους. Περιλαμβάνουν κυρίως κινδύνους Οικονομικούς, Κοινωνικούς, Μηχανογράφησης, Υποδομής, Νομοθετικού Πλαισίου και Περιβαλλοντικούς.

1. ***Οικονομικοί******Κίνδυνοι:*** Σχετίζονται με τα οικονομικά θέματα του Οργανισμού.
2. ***Κίνδυνοι Μηχανογράφησης:*** Σχετίζονται με όλα τα μηχανογραφικά συστήματα του Οργανισμού.
3. ***Οργανωτική Δομή και Στρατηγική:*** Σχετίζονται με την καθημερινή λειτουργία του Οργανισμού, στο πλαίσιο εφαρμογής της στρατηγικής του. Περιλαμβάνουν και τους κινδύνους γύρω από τις επιχειρησιακές λειτουργίες που έχουν σχεδιαστεί για να επιτευχθούν οι στόχοι του Οργανισμού.
4. ***Κοινωνικοί Κίνδυνοι:*** Αφορούν, μεταξύ άλλων, την κουλτούρα, τις παραδόσεις, την ηθική, τη δεοντολογία και παγκόσμια ή περιφερειακά γεγονότα που ενδέχεται να επηρεάσουν τον Οργανισμό.
5. ***Κίνδυνοι Υποδομής / Τεχνολογία:*** Σχετίζονται με το σημερινό τεχνολογικό επίπεδο και τις προοπτικές εξέλιξής του, τη νομοθεσία πνευματικής ιδιοκτησίας, τη γνώση και τεχνογνωσία, καθώς και τις συντηρήσεις υποδομών.
6. ***Κίνδυνοι Νομοθετικού Πλαισίου:*** Είναι οι κίνδυνοι αναφορικά με τους νομικούς περιορισμούς, αλλά και τις εσωτερικές διαδικασίες του Οργανισμού, όπως αυτές έχουν καθοριστεί στη βάση του νομικού πλαισίου εντός του οποίου λειτουργεί ο Οργανισμός.
7. ***Ανθρώπινοι Πόροι:*** Σχετίζονται με της γνώσεις, την απόδοση και τη διοίκηση του προσωπικού, καθώς και την ευελιξία που υπάρχει σε σχέση με την αναδιάρθρωσή του.
8. ***Περιβαλλοντικοί Κίνδυνοι:*** Φυσικοί κίνδυνοι, δηλαδή οι σχετικοί με το περιβάλλον, με προβληματισμούς πάνω στο κλίμα και τους φυσικούς πόρους.

Τα κύρια στοιχεία που συνθέτουν τη διαδικασία της αξιολόγησης των κινδύνων είναι:

* Η καταγραφή των κύριων λειτουργιών και δραστηριοτήτων της ΑνΑΔ.
* Ο εντοπισμός των κινδύνων και των αντίστοιχων συστημάτων εσωτερικού ελέγχου.
* Η εκτίμηση του κινδύνου για κάθε κύρια και βασική λειτουργία και δραστηριότητα.

**Σύστημα Εσωτερικού Ελέγχου** είναι οποιαδήποτε ενέργεια, πράξη ή διαδικασία που επιτελείται από τη Διεύθυνση για να διαχειριστεί τον κίνδυνο και να αυξήσει την πιθανότητα επίτευξης των προσδιορισμένων αντικειμενικών σκοπών και στόχων. Η Διεύθυνση σχεδιάζει, οργανώνει και κατευθύνει τη διενέργεια επαρκών τέτοιων ενεργειών, προκειμένου να παράσχει επαρκή διαβεβαίωση ότι θα επιτευχθούν οι στόχοι. Τα **συστήματα ελέγχου πληροφοριακών συστημάτων** είναι συστήματα εσωτερικού ελέγχου που υποστηρίζουν τη Διεύθυνση και παρέχουν γενικό και τεχνικό έλεγχο στις υποδομές των πληροφοριακών συστημάτων, όπως οι εφαρμογές, οι πληροφορίες, τα άτομα και κάθε άλλου είδους υποδομή.

Υπάρχουν δύο τύποι συστημάτων εσωτερικού ελέγχου:

* ***Προληπτικά***: συγκεκριμένα συστήματα ελέγχου που εφαρμόζονται σε κάθε διαδικασία / συναλλαγή κατά τη διάρκεια της φυσικής ροής των λειτουργιών, με σκοπό την πρόληψη λάθους ή απάτης.
* ***Κατασταλτικά***: εφαρμόζονται με σκοπό την εξασφάλιση της αξιοπιστίας της λειτουργίας. Τα κατασταλτικά συστήματα ελέγχου εντοπίζουν λάθη που προκύπτουν κατά τη διάρκεια της επεξεργασίας.

## **3.1. Αξιολόγηση των κινδύνων**

Η αξιολόγηση των κινδύνων αποτελεί συνάρτηση (α) της πιθανότητας που υπάρχει για να πραγματοποιηθεί ο κίνδυνος και (β) της επίπτωσης που αυτός θα έχει στην ΑνΑΔ εάν πραγματοποιηθεί. Σχηματικά, ο προσδιορισμός του κινδύνου απεικονίζεται στο πιο κάτω διάγραμμα:



όπου:

|  |  |
| --- | --- |
| Χ | **Χαμηλό ρίσκο (1-2)**: Οι κίνδυνοι είναι λιγότερο σημαντικοί και πρέπει να τυγχάνουν ανάλογης αντιμετώπισης. |
| Μ | **Μέτριο ρίσκο (3-6)**: Οι κίνδυνοι είναι σημαντικοί και θα πρέπει να αντιμετωπιστούν άμεσα πριν γίνουν υψηλού κινδύνου. |
| **Ψ** | **Ψηλό ρίσκο (7-16)**: Οι κίνδυνοι είναι κρίσιμοι και απαιτούν άμεση προσοχή. Πρέπει να αντιμετωπίζονται ως υψηλή προτεραιότητα. |

Η **πιθανότητα εμφάνισης των κινδύνων** περιλαμβάνει τις πιο κάτω διαβαθμίσεις:

|  |  |  |
| --- | --- | --- |
| 1 | Μικρή Πιθανότητα | Μπορεί να συμβεί μόνο σε εξαιρετικές περιπτώσεις. |
| 2 | Μέτρια Πιθανότητα | Μπορεί να συμβεί σε ορισμένες περιπτώσεις, σπάνια καταγεγραμμένα περιστατικά. |
| 3 | Μεγάλη Πιθανότητα | Πιθανό να συμβεί, τακτικά καταγεγραμμένα περιστατικά. |
| 4 | Πολύ Μεγάλη Πιθανότητα | Πιθανό να συμβεί, συχνά και πολλαπλά καταγεγραμμένα περιστατικά. |

Η **επίπτωση** που πιθανό να έχει ο κάθε κίνδυνος εάν πραγματοποιηθεί περιλαμβάνει τις πιο κάτω διαβαθμίσεις:

|  |  |  |
| --- | --- | --- |
| 1 | Μικρή | Μικρές επιπτώσεις στον χώρο εργασίας. |
| 2 | Μέτρια | Σοβαρές, μεσοπρόθεσμες επιπτώσεις στον χώρο εργασίας. |
| 3 | Μεγάλη | Σοβαρές, μακροπρόθεσμες επιπτώσεις στον χώρο εργασίας. |
| 4 | Πολύ Μεγάλη | Σοβαρές, μακροπρόθεσμες επιπτώσεις στον χώρο εργασίας και/ή διακοπή εργασιών. |

Ακολουθώντας τη συνήθη πρακτική, ο κίνδυνος κατηγοριοποιείται σε τρία επίπεδα, δηλαδή σε Ψηλό, Μέτριο, ή Χαμηλό. Η **αξιολόγηση του κινδύνου** (βαθμολογία) υπολογίζεται πολλαπλασιάζοντας την πιθανότητα εμφάνισης των κινδύνων με την επίπτωση.

Θα πρέπει να σημειωθεί ότι η παρούσα Έκθεση Κινδύνων παρουσιάζει, αναλύει και αξιολογεί μόνο την κατάσταση που επικρατεί αυτή τη δεδομένη στιγμή στην ΑνΑΔ. Ως εκ τούτου, η Έκθεση αυτή θα πρέπει να θεωρείται ως ένα δυναμικό κείμενο που θα πρέπει να αναθεωρείται σε τακτά χρονικά διαστήματα και θα περιλαμβάνει τις σημαντικές αλλαγές που πιθανό να επέλθουν στο μέλλον και θα επηρεάσουν σε σημαντικό βαθμό την όλη λειτουργία της ΑνΑΔ.


# **4. ΔΙΑΓΝΩΣΗ ΚΑΙ ΑΠΟΤΙΜΗΣΗ ΤΩΝ ΚΙΝΔΥΝΩΝ**

## **4.1. Σύνοψη**

Ο πιο κάτω πίνακας συνοψίζει τον αριθμό των κινδύνων που κατηγοριοποιήθηκαν σε κάθε επίπεδο:

|  |  |
| --- | --- |
| **Επίπεδο** | **Αριθμός κινδύνων** |
| **Ψηλός** | **2** |
| **Μέτριος** | **21** |
| **Χαμηλός** | **14** |
| **Σύνολο** | **37** |

Το πιο κάτω διάγραμμα απεικονίζει τη γενική αποτίμηση του επιπέδου των κινδύνων:



Περαιτέρω ανάλυση παρέχεται στο μέρος 4.2 πιο κάτω.

## **4.2. Ανάλυση των κινδύνων**

Η ανάλυση των κύριων δραστηριοτήτων και λειτουργιών της ΑνΑΔ έγινε στο επίπεδο των Διευθύνσεων/Ομάδων της. Η αποτίμηση του κινδύνου για κάθε δραστηριότητα και λειτουργία περιλαμβάνει τη διάγνωση των κινδύνων σε σχέση με την κατηγορία του κινδύνου, την πιθανότητα πραγματοποίησής του και το μέγεθος της επίδρασης που αναμένεται να προκαλέσει. Επίσης, λαμβάνονται υπόψη τα υπάρχοντα αντίστοιχα συστήματα εσωτερικού ελέγχου και η αποτελεσματικότητά τους. Συνεπώς, η αποτίμηση της επικινδυνότητας για μια λειτουργία ή δραστηριότητα αποτελεί συνάρτηση τόσο του ενδεχόμενου κινδύνου όσο και των υφιστάμενων συστημάτων εσωτερικού ελέγχου.

Το [**ΠΑΡΑΡΤΗΜΑ**](#_ΠΑΡΑΡΤΗΜΑ) αποτελεί αναπόσπαστο μέρος της παρούσας Έκθεσης και έχει ετοιμαστεί στη βάση των σχετικών οδηγιών του Υπουργείου Οικονομικών ημερομηνίας 4 Μαΐου 2020.

Σε αυτό παρουσιάζονται αναλυτικά:

* Οι κίνδυνοι που έχουν εντοπιστεί.
* Η διαβάθμιση του κάθε κινδύνου.
* Τα μέτρα που θα ληφθούν για μετριασμό του κινδύνου.
* Το χρονοδιάγραμμα υλοποίησης των μέτρων.
* Η εκτίμηση για την πιθανότητα εμφάνισης του κινδύνου μετά την εφαρμογή των προτεινόμενων μέτρων.
* Η εκτίμηση της αναμενόμενης επίπτωσης μετά την εφαρμογή των προτεινόμενων μέτρων.
* Η αποτίμηση του επιπέδου του εναπομείναντα κινδύνου μετά την εφαρμογή των προτεινόμενων μέτρων.

Οι σημαντικότεροι κίνδυνοι που αντιμετωπίζει η ΑνΑΔ και τα μέτρα μετριασμού τους περιγράφονται πιο κάτω:

### 4.2.1. Κίνδυνοι που προκύπτουν από τη συνεχιζόμενη υποστελέχωση του Οργανισμού

Περιγραφή κινδύνου

Οι επιπτώσεις της υποστελέχωσης είναι σημαντικές και αφορούν σε καθυστερήσεις στην ανταπόκριση στους συνεργάτες της ΑνΑΔ, σε καθυστερήσεις στην ανάπτυξη και υλοποίηση νέων δράσεων ή/και στην αναπροσαρμογή υφιστάμενων δράσεων, στην αδυναμία παρακολούθησης και χειρισμού σημαντικών και εξειδικευμένων θεμάτων που προκύπτουν από το εξωτερικό περιβάλλον, σε ανεπαρκή διαχωρισμό καθηκόντων, καθώς και στην εμφάνιση λαθών κατά την εκτέλεση των εργασιών, εξαιτίας υπερβολικού φόρτου.

Μέτρα μετριασμού

Βρίσκεται σε εξέλιξη διαδικασία πλήρωσης των κενών θέσεων της ΑνΑΔ.

### 4.2.2. Κίνδυνοι που σχετίζονται με απαιτήσεις που οδηγούν σε πολύπλοκες διαδικασίες και γραφειοκρατία

Περιγραφή κινδύνου

Οι συνεχώς αυξανόμενες απαιτήσεις και ανάγκες από νόμους και κανονισμούς οδηγούν σε πολύπλοκες διαδικασίες και γραφειοκρατία, σε καθυστέρηση στην ανταπόκριση στους συνεργάτες της ΑνΑΔ και σε αυξημένο κίνδυνο λαθών και παραλείψεων.

Μέτρα μετριασμού

Η πλήρης στελέχωση του Οργανισμού είναι βασική παράμετρος για την αποτελεσματική ανταπόκριση στις συνεχώς αυξανόμενες απαιτήσεις και ανάγκες από Νομοθεσίες και Κανονισμούς.

Η αξιοποίηση των Τεχνολογιών Πληροφορίας και Επικοινωνίας (ΤΠΕ) συμβάλλει προς την κατεύθυνση απλοποίησης των διαδικασιών και αυτοματοποίησης εργασιών. Η ΑνΑΔ βρίσκεται σε προχωρημένο στάδιο υλοποίησης του Ολοκληρωμένου Πληροφοριακού Συστήματός της (στο εξής «ΟΠΣ»), το μεγαλύτερο μέρος του οποίου έχει τεθεί σε πλήρη λειτουργία. Με τη λειτουργία του Συστήματος «Ερμής», το οποίο αποτελεί μέρος του ΟΠΣ, η διαδικασία υποβολής, επεξεργασίας και διαχείρισης των αιτήσεων, καταβολής επιχορηγήσεων και γενικά της επικοινωνίας ανάμεσα στην ΑνΑΔ και όλους τους εμπλεκόμενους στα Σχέδιά της, θα γίνεται αποκλειστικά ηλεκτρονικά. Η ενσωμάτωση αυτοματοποιημένων ελέγχων στο Σύστημα και η απουσία φυσικών φακέλων, αναμένεται να αυξήσει σημαντικά την ταχύτητα ανταπόκρισης της ΑνΑΔ, μειώνοντας παράλληλα τον κίνδυνο λαθών και παραλείψεων.

### 4.2.3. Κίνδυνοι που σχετίζονται με απρόβλεπτα γεγονότα που επηρεάζουν την υλοποίηση των δραστηριοτήτων της ΑνΑΔ

Περιγραφή κινδύνου

Απρόβλεπτα γεγονότα ενδεχομένως να επηρεάσουν την υλοποίηση των δραστηριοτήτων και δράσεων της ΑνΑΔ, όπως η πανδημία του κορωνοϊού ή/και άλλα γεγονότα που δεν μπορούν να προβλεφθούν.

Μέτρα μετριασμού

Η ΑνΑΔ, λαμβάνοντας υπόψη και τις εμπειρίες της από τη μέχρι σήμερα αντιμετώπιση των επιπτώσεων της πανδημίας του κορωνοϊού, επεξεργάζεται Σχέδιο Επιχειρησιακής Συνέχειας, το οποίο θα διαλαμβάνει την επιχειρησιακή συνέχεια του Οργανισμού από όλες τις απόψεις, περιλαμβανομένης και της επιχειρησιακής συνέχειας των πληροφοριακών Συστημάτων του Οργανισμού.

### 4.2.4. Κίνδυνοι που σχετίζονται με την καθυστέρηση στη λειτουργία υφιστάμενων και στην ανάπτυξη νέων Σχεδίων της ΑνΑΔ στο Σύστημα «Ερμής»

Περιγραφή κινδύνου

Η ανάγκη για αλλαγές στα υφιστάμενα Σχέδια της ΑνΑΔ, καθώς και για ανάπτυξη νέων Σχεδίων, θα είναι συνεχής. Το ενδεχόμενο αυτές οι αλλαγές να μην υλοποιούνται έγκαιρα, ενδεχομένως να δημιουργήσει προβλήματα στην ομαλή λειτουργία του Οργανισμού και στην επίτευξη των επιδιωκόμενων στόχων.

Μέτρα μετριασμού

Γίνονται τακτικές παρεμβάσεις προς τον Ανάδοχο της σύμβασης ώστε να επιταχυνθούν οι ενέργειες για έγκαιρη και ποιοτική παράδοση των υφιστάμενων και των νέων Σχεδίων, και αναμένεται η τήρηση όλων των συμβατικών υποχρεώσεων του Αναδόχου . Πρόσθετα, προγραμματίζεται η κατάρτιση των μελών της Ομάδας Πληροφορικής, ώστε να μπορεί στο μέλλον να χειρίζεται και να υλοποιεί τις απαιτήσεις για αλλαγές στα υφιστάμενα Σχέδια αλλά και για τον σχεδιασμό νέων Σχεδίων στο σύστημα «Ερμής».

# **ΠΑΡΑΡΤΗΜΑ**

# **Εντοπισμός, Αξιολόγηση και Μέτρα Μετριασμού Κινδύνων**

1. Η έννοια της Διαχείρισης των Δημόσιων Οικονομικών είναι ευρεία και καλύπτει τις αναγκαίες νομοθετικές, διοικητικές και οργανωτικές διαδικασίες, τους ανθρώπινους πόρους καθώς και τη χρήση των πληροφοριακών συστημάτων, έτσι ώστε η κάθε οντότητα να χρησιμοποιεί τους πόρους της αποδοτικά, αποτελεσματικά και με διαφάνεια. [↑](#footnote-ref-1)
2. Η Διαχείριση των Δημόσιων Οικονομικών για τις υπό αναφορά οντότητες περιλαμβάνει την ετοιμασία Μεσοπρόθεσμου Δημοσιονομικού Πλαισίου, την ετοιμασία Στρατηγικών Σχεδίων και τη σύνδεσή τους με τον Προϋπολογισμό κατ’ ομοίωση των Στρατηγικών Σχεδίων του κρατικού τομέα και την ετοιμασία Έκθεσης Κινδύνων. [↑](#footnote-ref-2)
3. Οι αυτοαπασχολούμενοι και οι δημόσιοι υπάλληλοι εξαιρούνται. [↑](#footnote-ref-3)